Llíria es suma al Dia del Comerç Local
14 de octubre de 2021

Llíria s'ha sumat a la campanya del Dia del Comerç Local, una ini ciativa impulsada per la Conselleria d'Economia i Comerç de la Generalitat Valenciana amb la participació de la patronal del comerç, per a reivindicar la seua importància dins del teixit socioeconòmic autonòmic.

Esta celebració, que es commemorarà el pròxim 25 d'octubre, ha sigut donada a conéixer este matí en la capital del Camp de Túria per la directora General de Comerç, Rosana Seguí, l'alcalde Joanma Miguel, l'edil de Comerç Paco Gorrea, i el president de la Federació del Comerç de Llíria i Unió Gremial, Juan Motilla.

El projecte, que compta ja amb l'adhesió de més de 70 municipis de la Comunitat  Valenciana, pretén posar en valor les experiències personalitzades que construeix el comerç local. Per això, la creació d'este dia commemoratiu també busca potenciar estos canals de compra, com els d'adquisició de productes de ‘quilòmetre zero’.

En este sentit, la directora General de Comerç, Rosana Seguí, ha ressaltat que esta iniciativa “pretén donar visibilitat al comerç local, al mateix temps que des de la Generalitat  volem agrair l'esforç que realitzen cada dia per a pujar la persiana i fomentar una economia tan sostenible”.

Per part seua, l'alcalde de Llíria, Joanma Miguel, ha afirmat que “estem convençuts que fer costat al comerç local és enfortir el nostre model de desenvolupament econòmic i social”. “L'objectiu és que este dia commemoratiu es convertisca en una constatació del seu important paper en l'estil de vida dels nostres pobles i ciutats”, ha afegit.

Tots els grups polítics de l'Ajuntament de Llíria han signat una declaració institucional  de suport a esta jornada, “amb la qual volem reconéixer que la compra de proximitat ens ha ensenyat un exercici de supervivència descomunal en els últims mesos, adaptant-se a qualsevol circumstància, i la millor manera de valorar el seu esforç i dedicació és recórrer a ells en el nostre dia a dia”, ha manifestat l'edil de Comerç, Paco Gorrea.

Sorteig de la Federació de Comerç

El president de la Federació de Comerç, Juan Motilla, ha destacat que “hem de sentir-nos profundament orgullosos de la labor exercida pel comerç local durant la pandèmia, sabent sobreposar-se a nombrosos inconvenients econòmics i humans”.

“Encara així, som conscients que encara ens queden ambiciosos reptes per davant, com la digitalització, i per això desitgem que projectes com este es convertisquen en una eina real i viva que ens permeta evolucionar”, ha explicat Motilla.

Amb motiu d'esta jornada, la Federació sortejarà 20 xecs regal de 20 euros entre els clients dels establiments associats. El sorteig se celebrarà el mateix 25 d'octubre, a les 13.00 hores, en el Mercat Municipal. Totes les persones que vulguen participar podran depositar els seus vals de participació en les urnes situades en Caixa Popular i en el Mercat Municipal.